
NOTA DE PREMSA

EL CALÇOFEST PRESENTA PROMOCIONS I ACCIONS DIVERSES PER A LA SEGONA EDICIÓ:

EL FESTIVAL POSA A LA VENDA ELS TIQUETS DE LA CALÇOTADA POPULAR

El Calçofest incrementa la capacitat de la calçotada i oferirà 1.500 degustacions a 15€

Un nou acord amb la Cambra de Comerç amplia els descomptes en restauració i 
allotjaments turístics

S’activen noves mesures de mobilitat i promocions, com l’autobús oficial des de Barcelona, i un 10% de descompte amb el Carnet Jove
____________________________________________________________________

La segona edició del Festival Calçofest, que enguany se celebrarà el dissabte 21 de novembre a Valls, fa un nou pas endavant en la seva consolidació com a cita gastronòmica, cultural i musical de referència de Catalunya. Així, a més del macroconcert amb els principals grups de l’escena musical del país, el Calçofest comptarà amb una àmplia programació paral·lela. Avui, l’organització ha anunciat la posada a la venda dels tiquets per a la gran calçotada popular, que enguany amplia la seva capacitat de forma notable per donar resposta a la gran demanda de públic, en una jornada que tornarà a combinar cultura, música i gastronomia i que oferirà un menú complet amb productes de proximitat. 

Una calçotada popular més gran i amb edició especial 
L’epicentre gastronòmic del festival se celebrarà a l’aparcament de la Cooperativa de 13 a 15 h, amb la gran calçotada popular. Enguany es prepararan un total de 1.500 degustacions, 500 més que l’any anterior. Aquesta ampliació respon a l’interès que va despertar la calçotada popular en la primera edició del festival, que s'ha consolidat com una de les cites que donen el tret de sortida a la temporada de calçotades. 

Les entrades mantenen un preu popular de 15€ per tiquet, més les despeses de gestió, i ja es poden adquirir al lloc web del Calçofest (accedir). Enguany com a novetat hi haurà servei de bar. El menú de la calçotada inclou:

· 12 calçots amb IGP Calçot de Valls
· 1 terrina de salsa de Salses Fruits (edició especial)
· 1 botifarra (BonÀrea)
· 1 llesca de pa, patates xips, postres i aigua

En aquesta edició s’incorporen dos grans productors del teixit agroalimentari català com a patrocinadors: Salses Fruits aportarà una edició especial de la seva reconeguda salsa de calçots, que també es repartirà per la Gran Festa de la Calçotada, mentre que bonÀrea subministrarà la carn per a la graellada. La resta de la degustació mantindrà el format del primer any, reafirmant el compromís del festival amb la qualitat tradicional de la IGP Calçot de Valls. 

La Cambra de Comerç impulsa acords amb la restauració i els allotjaments
A més, la Cambra de Comerç de Valls promou nous acords amb els sectors de la restauració i hostaleria que permeten oferir promocions i preus especials durant tot el cap de setmana del Calçofest. La relació completa d’establiments participants, així com les condicions específiques de cada oferta i descompte, es podran consultar a la pàgina web oficial del festival. 

Restaurants de la comarca de l’Alt Camp col·laboren activament amb el Calçofest i oferiran un 10% de descompte en les calçotades servides el 21 de novembre. En concret, participaran d’aquesta promoció extraordinària els restaurants Casa Fèlix, La Licorera, Cal Ganxo, Masia del Pla, Julià Mallol, Masia Fontscaldes, L'Esportell del Bou, El Coll de Nulles, La Montoliva, La Sort, El Cervelló i Xup-Xup, una relació a la qual es podrien incorporar nous establiments en els pròxims dies.

Enguany, a aquesta iniciativa també s'hi sumen set allotjaments turístics de l'Alt Camp que oferiran descomptes en les estades, paquets d'allotjament amb àpats inclosos i fins i tot visites guiades gratuïtes per descobrir el patrimoni històric de la zona. Els allotjaments participants són el Fèlix Hotel, Cal Joan de l'Hort, el Refugi de Muntanya Musté Recasens, Casafort, la Casa Rural El Xiprer, el Boutique Hotel & Spa Les Vinyes i Casa Pont. 

Els restaurants i allotjaments turístics participants s’incorporaran a la pàgina web del festival com a establiments col·laboradors i es promocionaran des de l’organització com a opcions de referència per gaudir de la gastronomia i l'oferta turística de la comarca durant el Calçofest. La Cambra de Comerç, que ha coordinat l’acció conjuntament amb els restaurants i allotjaments, destaca la importància de vincular el Calçofest amb les empreses vinculades al món de la calçotada i el turisme, com ara restaurants, allotjaments i productors agroalimentaris, que tenen un paper essencial tant des del punt de vista tradicional com econòmic. 

Connexió directa amb Barcelona i avantatges
Amb l’objectiu de facilitar un accés segur als concerts i d’obrir l’esdeveniment al públic jove de l’àrea metropolitana, el Calçofest estrena un autobús oficial d’anada i tornada entre Barcelona i Valls. El servei, gestionat per Festymas, sortirà a les 14.30 h des de la zona de l’Estació de França per arribar a temps a la recollida de polseres i a l’obertura de portes, i emprendrà el trajecte de tornada un cop finalitzada tota la programació musical del festival. 

Actualment, només hi ha una ruta programada, subjecta a un mínim d’ocupació. No obstant això, al web del festival s’ha habilitat un apartat per sol·licitar noves rutes i, en cas que hi hagi prou sol·licituds, l’organització estudiarà la viabilitat i coordinarà els autobusos necessaris perquè tothom pugui venir al Calçofest des d’arreu del país. Els bitllets de l’autobús ja es poden adquirir des de fa dies al web del Festival per un preu promocional de 28€, vigent fins al 19 d’octubre. A partir d’aquesta data, el preu s’anirà incrementant progressivament fins als 35€. 


Carnet Jove
Des del 21 de setembre també està actiu un descompte del 10% sobre el preu base de l’entrada general anticipada per a tots els titulars del Carnet Jove. L’organització recorda que el preu de les entrades anirà augmentant a mesura que s’apropi la data del festival, per la qual cosa és aconsellable formalitzar la compra de manera anticipada a través del canal oficial del festival.

Servei de bus llançadora gratuït
Per garantir una experiència còmoda i sostenible, el festival tornarà a comptar, com ja va fer en la passada edició, amb un servei de bus llançadora gratuït amb l’autobús municipal. El servei enllaçarà l’Estació d’Autobusos amb el recinte del Calçofest i la Sala RedStar. Aquest servei vol facilitar l’arribada de visitants d’arreu i alhora evitar la saturació del trànsit. 

Millores en l’experiència del recinte i programació familiar
Els horaris de la jornada ja s’han fet públics i des de l’organització s’ha treballat per dissenyar una graella que combina activitats gratuïtes al matí, dinar popular i grans concerts a la tarda i nit, amb una programació musical d’alt nivell. Una proposta que consolida el Calçofest com un festival per a totes les edats, amb activitats pensades perquè petits i grans puguin gaudir de la jornada. En els pròxims dies es desvetllaran els detalls específics del Calçofest Matí i de la participació de les entitats culturals de Valls al festival.

D’altra banda, l’organització també treballa en una nova disposició del recinte que faciliti l’accés a les barres i als lavabos, així com la implementació d’altres millores sorgides de les propostes i suggeriments recollits entre el públic durant l’edició de l’any passat.

Una segona edició que arrenca amb força
El Festival Calçofest arriba a la seva segona edició després d'una estrena el 2025 que va superar totes les previsions. El festival va exhaurir les 10.000 entrades, va omplir el centre històric de Valls amb 6.000 persones itinerants al Pati i va servir 1.000 tiquets de calçotada al llarg de la jornada. L’èxit de la calçotada popular se suma a la gran acollida de la resta d’activitats programades. De fet, a falta de poc més d’un mes, el festival ja ha superat les 5.000 entrades venudes, una xifra que posa de manifest l’interès del públic pel macroconcert que reunirà Figa Flawas, The Tyets, Els Pets, Els Amics de les Arts, 31 FAM, Malifeta, Maria Jaume, Coco i DJ Trapella durant la tarda i nit.

>>Enllaç al web del festival


Contacte de premsa:
Pau Riba – Director de Comunicació Calçofest Valls
hola@calcofest.cat
688990708

